title: 2007/821/CE: Decizia Consiliului din 8 noiembrie 2007 privind încheierea Acordului dintre Comunitatea Europeană și Republica Albania privind facilitarea eliberării vizelor

text:
               19.12.2007

               RO

               Jurnalul Oficial al Uniunii Europene

               L 334/84

         DECIZIA CONSILIULUI
   din 8 noiembrie 2007
   privind încheierea Acordului dintre Comunitatea Europeană și Republica Albania privind facilitarea eliberării vizelor
   (2007/821/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 62 punctul 2 litera (b) punctele (i) și (ii), coroborat cu articolul 300 alineatul (2) primul paragraf prima teză, precum și cu articolul 300 alineatul (3) primul paragraf,
   având în vedere propunerea Comisiei,
   având în vedere avizul Parlamentului European (1),
   întrucât:

               (1)

               Comisia a negociat, în numele Comunității Europene, un acord cu Republica Albania privind facilitarea eliberării vizelor.

               (2)

               Acordul a fost semnat, în numele Comunității Europene, la 18 septembrie 2007, sub rezerva eventualei sale încheieri la o dată ulterioară, în conformitate cu decizia Consiliului adoptată la 18 septembrie 2007.

               (3)

               Acordul ar trebui aprobat.

               (4)

               Acordul instituie un Comitet mixt de gestionare a acordului, care își poate adopta regulamentul de procedură. Este necesar să se prevadă o procedură simplificată pentru stabilirea poziției Comunității în această situație.

               (5)

               În conformitate cu Protocolul privind poziția Regatului Unit și a Irlandei și cu Protocolul privind integrarea acquis-ului Schengen în cadrul Uniunii Europene, anexate la Tratatul privind Uniunea Europeană și la Tratatul de instituire a Comunității Europene, Regatul Unit și Irlanda nu participă la adoptarea prezentei decizii, nu își asumă obligații în temeiul prezentei decizii și aceasta nu li se aplică.

               (6)

               În conformitate cu Protocolul privind poziția Danemarcei, anexat la Tratatul privind Uniunea Europeană și la Tratatul de instituire a Comunității Europene, Danemarca nu participă la adoptarea prezentei decizii, nu își asumă obligații în temeiul prezentei decizii și aceasta nu i se aplică,

         DECIDE:
   Articolul 1
   Acordul dintre Comunitatea Europeană și Republica Albania privind facilitarea eliberării vizelor se aprobă prin prezenta decizie în numele Comunității.
   Textul acordului se anexează la prezenta decizie.
   Articolul 2
   Președintele Consiliului procedează la notificarea prevăzută la articolul 14 alineatu (1) din acord (2).
   Articolul 3
   Comisia, asistată de experți din statele membre, reprezintă Comunitatea în cadrul Comitetului mixt de experți, instituit prin articolul 12 din acord.
   Articolul 4
   După consultarea unui comitet special desemnat de către Consiliu, Comisia adoptă poziția Comunității în cadrul Comitetului mixt de experți în ceea ce privește adoptarea regulamentului de procedură al acestui comitet, astfel cum este prevăzut la articolul 12 alineatul (4) din acord.
   Articolul 5
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 8 noiembrie 2007.

            Pentru Consiliu

            Președintele

         R. PEREIRA

      (1)  Aviz adoptat la 24 octombrie 2007 (nepublicat încă în Jurnalul Oficial).

      (2)  Data intrării în vigoare a acordului va fi publicată în Jurnalul Oficial al Uniunii Europene de către Secretariatul General al Consiliului.
   ACORD
   între Comunitatea Europeană și Republica Albania privind facilitarea eliberării vizelor
   COMUNITATEA EUROPEANĂ,
   denumită în continuare „Comunitatea”,
   și
   REPUBLICA ALBANIA,
   denumite în continuare „părțile”,
   AVÂND ÎN VEDERE Acordul de stabilizare și asociere (ASA) dintre Comunitatea Europeană și Republica Albania, semnat la 12 iunie 2006, care reglementează în prezent relațiile cu Republica Albania;
   REAFIRMÂNDU-ȘI intenția de a avea relații strânse de cooperare în cadrul structurilor existente ale ASA în favoarea liberalizării regimului vizelor între Republica Albania și Uniunea Europeană, în acord cu concluziile reuniunii la nivel înalt UE-Balcanii de Vest care a avut loc la Salonic la 21 iunie 2003;
   DORIND, ca un prim pas concret către introducerea regimului de călătorie fără viză, facilitarea contactelor între persoane ca o condiție esențială pentru dezvoltarea constantă a relațiilor economice, umanitare, culturale, științifice și de altă natură, prin facilitarea eliberării vizelor pentru cetățenii Republicii Albania;
   ȚINÂND SEAMA DE FAPTUL că, începând cu 4 august 2000, cetățenii UE sunt scutiți de obligativitatea vizelor atunci când călătoresc în Republica Albania pentru o perioadă de până la 90 de zile în decurs de 180 de zile sau atunci când tranzitează teritoriul acesteia;
   RECUNOSCÂND că, în cazul în care Republica Albania ar reintroduce obligativitatea vizelor pentru cetățenii UE, aceleași facilități acordate în temeiul prezentului acord cetățenilor Republicii Albania ar fi în mod automat aplicate cetățenilor UE, în baza principiului reciprocității;
   RECUNOSCÂND că facilitarea eliberării vizelor nu ar trebui să conducă la migrație ilegală și acordând o atenție specială securității și readmisiei;
   AVÂND ÎN VEDERE intrarea în vigoare a Acordului dintre Comunitatea Europeană și Republica Albania privind readmisia persoanelor aflate în situație de ședere ilegală;
   ȚINÂND SEAMA de Protocolul privind poziția Regatului Unit și a Irlandei și de Protocolul privind integrarea acquis-ului Schengen în cadrul Uniunii Europene, anexate la Tratatul privind Uniunea Europeană și la Tratatul de instituire a Comunității Europene, și confirmând că prevederile prezentului acord nu se aplică Regatului Unit și Irlandei;
   ȚINÂND SEAMA de Protocolul privind poziția Danemarcei, anexat la Tratatul privind Uniunea Europeană și la Tratatul de instituire a Comunității Europene, și confirmând că prevederile prezentului acord nu se aplică Regatului Danemarcei,
   CONVIN DUPĂ CUM URMEAZĂ:
   Articolul 1
   Scopul și domeniul de aplicare
   (1)   Scopul prezentului acord este de a facilita eliberarea vizelor pentru cetățenii Republicii Albania, pentru o perioadă de ședere de până la 90 de zile, în decurs de 180 de zile.
   (2)   În cazul în care Republica Albania ar reintroduce obligativitatea vizelor pentru cetățenii UE sau pentru anumite categorii de cetățeni UE, aceleași facilități acordate în temeiul prezentului acord cetățenilor Republicii Albania ar fi în mod automat aplicate cetățenilor UE în cauză, în baza principiului reciprocității.
   Articolul 2
   Clauză generală
   (1)   Măsurile de facilitare a eliberării vizelor prevăzute în prezentul acord se aplică cetățenilor Republicii Albania numai în măsura în care aceștia nu sunt scutiți de obligativitatea vizelor în temeiul actelor cu putere de lege și al actelor administrative ale Comunității sau ale statelor membre, în temeiul prezentului acord sau al altor acorduri internaționale.
   (2)   Legislația națională a Republicii Albania sau a statelor membre sau dreptul comunitar se aplică aspectelor care nu sunt reglementate prin dispozițiile prezentului acord, cum ar fi refuzul de eliberare a unei vize, recunoașterea documentelor de călătorie, dovada mijloacelor suficiente de subzistență, refuzul intrării și măsurile de expulzare.
   Articolul 3
   Definiții
   În sensul prezentului acord:

               (a)

               „stat membru” înseamnă orice stat membru al Uniunii Europene, cu excepția Regatului Danemarcei, a Republicii Irlanda și a Regatului Unit;

               (b)

               „cetățean al Uniunii Europene” înseamnă un resortisant al unui stat membru, astfel cum este definit acesta din urmă la litera (a);

               (c)

               „cetățean al Republicii Albania” înseamnă o persoană care deține cetățenia albaneză;

               (d)

               „viză” înseamnă o autorizație eliberată de un stat membru sau o decizie adoptată de un astfel de stat, care este necesară în scopul:

                           —

                           de a intra pe teritoriul unuia sau al mai multor state membre în vederea unei șederi a cărei durată prevăzută nu depășește 90 de zile în total;

                           —

                           de a intra pe teritoriului unuia sau al mai multor state membre în vederea tranzitării acestuia;

               (e)

               „persoană care rezidă în mod legal” înseamnă un cetățean al Republicii Albania autorizat sau îndreptățit să stea mai mult de 90 de zile pe teritoriul unui stat membru, în temeiul legislației comunitare sau naționale.

         Articolul 4
   Documente justificative privind scopul călătoriei
   (1)   Pentru următoarele categorii de cetățeni ai Republicii Albania sunt suficiente următoarele documente pentru justificarea scopului călătoriei pe teritoriul celeilalte părți:

               (a)

               pentru membrii delegațiilor oficiale care, ca urmare a unei invitații oficiale adresate Republicii Albania, participă la reuniuni, consultări, negocieri sau programe de schimb, precum și la evenimente organizate de instituții interguvernamentale pe teritoriul statelor membre:

                           —

                           o scrisoare emisă de o autoritate albaneză, care să confirme că solicitantul este un membru al delegației albaneze care călătorește pe teritoriul statelor membre în scopul participării la evenimentele menționate anterior, scrisoare însoțită de o copie a invitației oficiale;

               (b)

               pentru oamenii de afaceri și reprezentanții organizațiilor de afaceri:

                           —

                           o invitație scrisă din partea unei persoane juridice sau societăți-gazdă, a unei organizații, din partea unui birou sau filială a unei astfel de persoane juridice sau societăți, din partea unor autorități locale sau naționale ale statelor membre sau a comitetelor de organizare a târgurilor și expozițiilor, a conferințelor și simpozioanelor organizate pe teritoriile statelor membre, invitație aprobată de Camera de comerț a Republicii Albania;

               (c)

               pentru jurnaliști:

                           —

                           un certificat sau un alt document eliberat de o organizație profesională, care să demonstreze că persoana în cauză este un jurnalist calificat, precum și un document eliberat de angajatorul persoanei în cauză, care stipulează că scopul călătoriei îl reprezintă desfășurarea unei activități de natură jurnalistică;

               (d)

               pentru persoanele care participă la activități științifice, culturale și artistice, inclusiv programe de schimb între universități și de altă natură:

                           —

                           o invitație scrisă din partea organizației-gazdă de a participa la aceste activități;

               (e)

               pentru reprezentanți ai organizațiilor societății civile care întreprind călătorii în scopul formării profesionale, al participării la seminarii, conferințe, inclusiv în cadrul programelor de schimb:

                           —

                           o invitație scrisă din partea organizației-gazdă, o confirmare că persoana respectivă reprezintă organizația societății civile, precum și dovada constituirii unei astfel de organizații de la registrul competent, eliberată de o autoritate de stat, în conformitate cu legislația națională;

               (f)

               pentru elevii, studenții instituțiilor universitare și postuniversitare și profesorii însoțitori care întreprind călătorii de studii sau formare profesională, inclusiv în cadrul programelor de schimb, precum și al altor activități educaționale conexe:

                           —

                           o invitație scrisă sau o adeverință de înscriere din partea universității, a academiei, a institutului, a colegiului sau a școlii-gazdă sau carnete de student, sau certificate pentru cursurile care vor fi urmate;

               (g)

               pentru participanții la evenimente sportive internaționale și persoanele care îi însoțesc în calitate profesională:

                           —

                           o invitație scrisă din partea organizației-gazdă: autorități competente, federații sportive sau comitete olimpice naționale ale statelor membre;

               (h)

               pentru participanții la programe oficiale de schimb organizate de orașe înfrățite:

                           —

                           o invitație scrisă din partea conducătorilor administrației/primarilor acestor orașe;

               (i)

               pentru rudele apropiate – soț/soție, copii (inclusiv copii adoptați), părinți (inclusiv tutori), bunici și nepoți – care vizitează cetățeni albanezi care rezidă în mod legal pe teritoriul statelor membre:

                           —

                           o invitație scrisă din partea gazdei;

               (j)

               pentru vizitarea cimitirelor civile și militare:

                           —

                           un document oficial care să confirme existența și conservarea mormântului, precum și legătura de rudenie sau alt tip de legătură dintre solicitant și decedat;

               (k)

               pentru persoanele persecutate politic în timpul regimului comunist din Republica Albania:

                           —

                           certificatul eliberat de Institutul pentru integrarea persoanelor persecutate în conformitate cu articolul 3 din Legea nr. 7748 din 29.7.1993, care să indice statutul de persoană persecutată politic în timpul regimului comunist în Republica Albania și o scrisoare de invitație din partea unei autorități competente, din partea unei organizații naționale sau internaționale, inclusiv ONG dintr-un stat membru, sau din partea unei instituții europene, pentru a participa la activități după caz, inclusiv la activitățile legate de statutul acestora;

               (l)

               pentru conducătorii auto care prestează servicii de transport internațional de mărfuri și pasageri către teritoriile statelor membre, cu vehicule înmatriculate în Republica Albania;

                           —

                           o solicitare scrisă din partea asociației naționale (uniunea) a transportatorilor din Republica Albania care prestează servicii de transport rutier internațional, care să menționeze scopul, durata și frecvența călătoriilor;

               (m)

               pentru persoanele care călătoresc în scop turistic:

                           —

                           un certificat sau bon de călătorie de la o agenție de voiaj sau operator turistic acreditat de statele membre în cadrul cooperării consulare locale, care să confirme rezervarea unei călătorii organizate;

               (n)

               pentru persoanele care călătoresc în scopuri medicale și persoanele care trebuie să le însoțească:

                           —

                           un document oficial din partea instituției medicale, care să confirme necesitatea îngrijirii medicale în această instituție și necesitatea de a fi însoțit, precum și dovada mijloacelor financiare suficiente pentru achitarea tratamentului medical;

               (o)

               pentru membrii profesiilor liberale care participă la expoziții internaționale, conferințe și simpozioane, seminarii sau alte evenimente similare organizate pe teritoriile statelor membre:

                           —

                           o invitație scrisă din partea organizației-gazdă care să confirme că persoana respectivă participă la eveniment;

               (p)

               pentru membrii personalului de pe trenuri, vagoane frigorifice și locomotive ale trenurilor internaționale, care călătoresc pe teritoriile statelor membre:

                           —

                           o solicitare scrisă din partea societății de căi ferate competente din Republica Albania, în care se specifică scopul, durata și frecvența călătoriilor;

               (q)

               pentru persoanele care asistă la ceremonii funerare:

                           —

                           un document oficial care să confirme decesul, precum și legătura de rudenie sau alt tip de legătură dintre solicitant și decedat;

               (r)

               pentru reprezentanții comunităților religioase:

                           —

                           o invitație scrisă din partea comunității religioase înregistrate în Republica Albania, în care se specifică scopul, durata și frecvența călătoriilor.

         (2)   Invitație scrisă menționată la alineatul (1) al prezentului articol cuprinde următoarele elemente:

               (a)

               pentru persoana invitată – numele și prenumele, data nașterii, sexul, cetățenia, numărul actului de identitate, data și scopul călătoriei, numărul intrărilor și, dacă este cazul, numele soțului/soției și al copiilor care însoțesc persoana invitată;

               (b)

               pentru persoana care invită – numele, prenumele și adresa; sau

               (c)

               pentru persoana juridică, societatea sau organizația care invită – denumirea completă și adresa, precum și

                           —

                           în cazul în care invitația este depusă de o organizație, numele și funcția persoanei care o semnează;

                           —

                           în cazul în care persoana care invită este o persoană juridică sau societate, sau un birou sau filială a unei astfel de persoane juridice sau societăți stabilite pe teritoriul unui stat membru, numărul de înregistrare, astfel cum este prevăzut de legislația națională a statului membru în cauză.

         (3)   Pentru categoriile de persoane menționate la alineatul (1) al prezentului articol, toate categoriile de vize sunt eliberate în conformitate cu procedura simplificată, fără a se mai cere altă justificare, invitație sau validare referitoare la scopul călătoriei, prevăzută în temeiul legislației statelor membre.
   Articolul 5
   Eliberarea vizelor cu intrări multiple
   (1)   Misiunile diplomatice și oficiile consulare ale statelor membre eliberează vize cu intrări multiple cu un termen de valabilitate de până la cinci ani, pentru următoarele categorii de persoane:

               (a)

               membri ai consiliului de miniștri, ai parlamentului, ai curții constituționale și ai curții supreme, dacă aceștia nu sunt scutiți de obligativitatea vizelor prin prezentul acord, în vederea exercitării atribuțiilor ce le revin, cu termen de valabilitate limitat la mandatul pentru funcția deținută, în cazul în care acesta nu depășește cinci ani;

               (b)

               membri permanenți ai delegațiilor oficiale care, ca urmare a unei invitații oficiale adresate Republicii Albania, participă în mod regulat la reuniuni, consultări, negocieri sau programe de schimb, precum și la evenimente organizate de organizații interguvernamentale pe teritoriul statelor membre;

               (c)

               soți/soții și copii (inclusiv copii adoptați), care nu depășesc vârsta de 21 de ani sau sunt în întreținere, care vizitează cetățeni ai Republicii Albania care rezidă în mod legal pe teritoriul statelor membre, cu valabilitate limitată la cea a permisului de ședere al acestora.

         (2)   Misiunile diplomatice și oficiile consulare ale statelor membre eliberează vize cu intrări multiple cu termen de valabilitate de până la un an pentru următoarele categorii de persoane, cu condiția ca, în decursul anului precedent, aceștia să fi obținut cel puțin o viză, să o fi utilizat în conformitate cu legislația privind intrarea și șederea în statul vizitat și să existe motive pentru solicitarea unei vize cu intrări multiple:

               (a)

               membri permanenți ai delegațiilor oficiale care, ca urmare a unei invitații oficiale adresate Republicii Albania, participă în mod regulat la reuniuni, consultări, negocieri sau programe de schimb, precum și la evenimente organizate de organizații interguvernamentale pe teritoriul statelor membre;

               (b)

               oameni de afaceri și reprezentanți ai organizațiilor de afaceri care călătoresc în mod regulat în statele membre;

               (c)

               persoane care participă la activități științifice, culturale și artistice, inclusiv programe de schimb între universități și de altă natură, care călătoresc în mod regulat în statele membre;

               (d)

               participanți la evenimente sportive internaționale și persoane care îi însoțesc în calitate profesională;

               (e)

               jurnaliști;

               (f)

               participanți la programe oficiale de schimb organizate de orașe înfrățite;

               (g)

               conducători auto care prestează servicii de transport internațional de mărfuri și pasageri către teritoriile statelor membre, cu vehicule înmatriculate în Republica Albania;

               (h)

               persoane care călătoresc în scopuri medicale și persoanele care trebuie să le însoțească;

               (i)

               membri ai personalului de pe trenuri, de pe vagoane frigorifice și locomotive ale trenurilor internaționale, care călătoresc către teritoriile statelor membre;

               (j)

               studenți ai instituțiilor universitare și postuniversitare care întreprind călătorii de studii sau formare profesională, inclusiv în cadrul programelor de schimb;

               (k)

               reprezentanți ai comunităților religioase din Republica Albania, care călătoresc în mod regulat în statele membre;

               (l)

               reprezentanți ai organizațiilor societății civile care călătoresc în mod regulat în statele membre în scopul formării profesionale, al participării la seminarii, conferințe, inclusiv în cadrul programelor de schimb;

               (m)

               membri ai profesiilor liberale care participă la expoziții internaționale, conferințe, simpozioane, seminarii sau alte evenimente similare, care călătoresc în mod regulat în statele membre.

         (3)   Misiunile diplomatice și oficiile consulare ale statelor membre eliberează vize cu intrări multiple cu un termen de valabilitate de minimum doi și maximum cinci ani pentru categoriile de persoane menționate la alineatul (2) al prezentului articol, cu condiția ca, în decursul ultimilor doi ani, aceștia să fi utilizat vize cu intrări multiple de un an, în conformitate cu legislația privind intrarea și șederea pe teritoriul statului vizitat, și motivele pentru solicitarea unei vize cu intrări multiple să fie încă valabile.
   (4)   Perioada totală de ședere pe teritoriul statelor membre a persoanelor la care fac referire alineatele (1) și (3) ale prezentului articol nu trebuie să depășească 90 de zile, în decurs de 180 de zile.
   Articolul 6
   Taxe pentru procesarea cererilor de viză
   (1)   Taxa pentru procesarea cererilor de viză depuse de cetățenii Republicii Albania este de 35 EUR.
   Suma menționată mai sus poate fi modificată în conformitate cu procedura prevăzută la articolul 14 alineatul (4).
   În cazul în care Republica Albania reintroduce obligativitatea vizelor pentru cetățenii UE, taxa de viză percepută de Republica Albania nu depășește 35 EUR sau suma convenită în cazul în care taxa este modificată în conformitate cu procedura prevăzută la articolul 14 alineatul (4).
   (2)   Sunt scutite de plata taxelor pentru procesarea cererilor de viză următoarele categorii de persoane:

               (a)

               rude apropiate – soț/soție, copii (inclusiv copii adoptați), părinți (inclusiv tutori), bunici și nepoți – care vizitează cetățeni albanezi care rezidă în mod legal pe teritoriul statelor membre;

               (b)

               membri ai delegațiilor oficiale care, ca urmare a unei invitații oficiale adresate Republicii Albania, participă la reuniuni, consultări, negocieri sau programe de schimb, precum și la evenimente organizate de instituții interguvernamentale pe teritoriul statelor membre;

               (c)

               membri ai consiliului de miniștri, ai parlamentului, ai curții constituționale și ai curții supreme, dacă aceștia nu sunt scutiți de obligativitatea vizelor prin prezentul acord;

               (d)

               elevi, studenți ai instituțiilor universitare și postuniversitare și profesori însoțitori, care călătoresc în scopul efectuării unor studii sau formări profesionale;

               (e)

               copii sub 6 ani;

               (f)

               persoane cu handicap și persoanele care le însoțesc, dacă este cazul;

               (g)

               persoane care au prezentat documente care dovedesc necesitatea călătoriei în scopuri umanitare, inclusiv pentru urmarea unui tratament medical urgent, și persoana însoțitoare sau persoane care participă la funeraliile unei rude apropiate sau vizitează o rudă apropiată care este grav bolnavă;

               (h)

               participanți la evenimente sportive internaționale și persoane care îi însoțesc în calitate profesională;

               (i)

               persoane care participă la activități științifice, culturale și artistice, inclusiv programe de schimb între universități și de altă natură;

               (j)

               participanți la programe oficiale de schimb organizate de orașe înfrățite;

               (k)

               persoane persecutate politic în timpul regimului comunist;

               (l)

               pensionari;

               (m)

               reprezentanți ai organizațiilor societății civile care călătoresc în scopul participării la reuniuni, seminarii, programe de schimb sau cursuri de formare;

               (n)

               jurnaliști;

               (o)

               reprezentanți ai comunităților religioase înregistrate în Republica Albania;

               (p)

               conducători auto care prestează servicii de transport internațional de mărfuri și pasageri către teritoriile statelor membre, cu vehicule înmatriculate în Republica Albania;

               (q)

               membri ai personalului de pe trenuri, de pe vagoane frigorifice și locomotive ale trenurilor internaționale, care călătoresc pe teritoriile statelor membre;

               (r)

               membri ai profesiilor liberale care participă la expoziții internaționale, conferințe și simpozioane, seminarii sau alte evenimente similare organizate pe teritoriile statelor membre.

         Articolul 7
   Durata procedurilor pentru procesarea cererilor de viză
   (1)   Misiunile diplomatice și oficiile consulare ale statelor membre iau o decizie privind cererea de eliberare a vizei în termen de 10 zile calendaristice de la data primirii cererii și a documentelor necesare pentru eliberarea vizei.
   (2)   Termenul pentru luarea deciziei privind cererea de viză se poate prelungi până la 30 de zile calendaristice în cazuri individuale, mai ales atunci când este necesară o analiză detaliată a cererii.
   (3)   Termenul pentru luarea deciziei privind o cerere de viză se poate reduce la 3 zile lucrătoare sau mai puțin, în situații urgente.
   Articolul 8
   Călătoriile în cazul documentelor pierdute sau furate
   Cetățenii Uniunii Europene și ai Republicii Albania care și-au pierdut sau cărora le-au fost furate actele de identitate pe perioada șederii pe teritoriul Republicii Albania sau al unui stat membru pot părăsi acel teritoriu în baza unor documente de identitate valabile care le conferă dreptul de a trece frontiera, eliberate de misiunile diplomatice sau de oficiile consulare ale statelor membre sau ale Republicii Albania, fără viză sau altă autorizație.
   Articolul 9
   Prelungirea vizei în circumstanțe excepționale
   Cetățenii Republicii Albania care nu pot părăsi teritoriul statului membru până la data menționată pe viză din motive de forță majoră beneficiază gratuit de prelungirea vizei, în conformitate cu legislația aplicată de statul de destinație, pentru perioada necesară întoarcerii acestora în statul de reședință.
   Articolul 10
   Pașapoartele diplomatice
   (1)   Cetățenii Republicii Albania, posesori de pașapoarte diplomatice valabile, pot intra, ieși și tranzita fără viză teritoriile statelor membre.
   (2)   Persoanele menționate la alineatul (1) al prezentului articol pot sta pe teritoriul statelor membre pentru o perioadă de până la 90 de zile, în decurs de 180 de zile.
   Articolul 11
   Valabilitatea teritorială a vizelor
   Sub rezerva normelor și a reglementărilor naționale privind securitatea națională a statelor membre și sub rezerva normelor comunitare privind vizele cu valabilitate teritorială limitată, cetățenii Republicii Albania au dreptul de a călători pe teritoriul statelor membre în aceleași condiții ca și cetățenii Uniunii Europene.
   Articolul 12
   Comitetul mixt de gestionare a acordului
   (1)   Părțile instituie un Comitet mixt de experți (denumit în continuare „comitetul”), alcătuit din reprezentanți ai Comunității Europene și ai Republicii Albania. Comunitatea este reprezentată de Comisia Comunităților Europene, asistată de experți din statele membre.
   (2)   Comitetul îndeplinește, în special, următoarele atribuții:

               (a)

               monitorizează punerea în aplicare a prezentului acord;

               (b)

               propune modificări și completări la prezentul acord;

               (c)

               soluționează litigiile legate de interpretarea sau aplicarea dispozițiilor prezentului acord.

         (3)   Comitetul se reunește ori de câte ori este necesar, la cererea uneia dintre părți și cel puțin o dată pe an.
   (4)   Comitetul își stabilește regulamentul de procedură.
   Articolul 13
   Relația dintre prezentul acord și acordurile bilaterale dintre statele membre și Republica Albania
   (1)   De la intrarea sa în vigoare, prezentul acord prevalează față de dispozițiile oricărui acord sau aranjament bilateral sau multilateral încheiat între un stat membru și Republica Albania, în măsura în care dispozițiile acestor acorduri sau aranjamente se referă la aspecte reglementate prin prezentul acord.
   (2)   Dispozițiile acordurilor sau aranjamentelor bilaterale semnate înainte de 1 ianuarie 2007 între state membre individuale și Republica Albania care prevăd scutirea de obligativitatea vizelor pentru posesorii de pașapoarte de serviciu continuă să se aplice pentru o perioadă de 5 ani de la intrarea în vigoare a prezentului acord, fără a aduce atingere dreptului statelor membre sau al Republicii Albania de a denunța sau suspenda acordurile bilaterale respective în acest interval de 5 ani.
   Articolul 14
   Clauze finale
   (1)   Acordul se ratifică sau se aprobă de către părți în conformitate cu procedurile respective ale acestora și intră în vigoare în prima zi a celei de a doua luni care urmează datei la care părțile își notifică reciproc încheierea procedurilor menționate.
   (2)   Prezentul acord se încheie pe perioadă nedeterminată, dacă nu este denunțat în conformitate cu alineatul (5) din prezentul articol.
   (3)   Prezentul acord poate fi modificat prin acordul scris al părților. Modificările intră în vigoare după ce părțile și-au notificat reciproc încheierea procedurilor interne necesare în acest sens.
   (4)   Fiecare parte poate suspenda integral sau parțial prezentul acord din motive de ordine publică, de protecție a securității naționale sau a sănătății publice. Decizia de suspendare este notificată celeilalte părți cu 48 de ore înainte de intrarea în vigoare. Partea care a suspendat aplicarea prezentului acord informează cealaltă parte, fără întârziere, în momentul în care motivele suspendării nu se mai aplică.
   (5)   Fiecare parte poate denunța prezentul acord, prin notificare scrisă adresată celeilalte părți. Prezentul acord încetează să mai fie în vigoare la 90 de zile de la data unei astfel de notificări.

      Încheiat la Bruxelles, optsprezece septembrie două mii șapte, în două exemplare, în fiecare dintre limbile oficiale ale părților, fiecare dintre aceste texte fiind egal autentice.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Za Evropsku zajednicu
         За Европску заједнитгу
         Për Kommunitetin Europian

         За Република Албания
         Por la República de Albania
         Za Albánskou republiku
         For Republikken Albanien
         Für die Republik Albanien
         Albaania Vabariigi nimel
         Για τη Δημοκρατiα της Αλβανίας
         For the Republic of Albania
         Pour la République d'Albanie
         Per la Repubblica d'Albania
         Albānijas Republikas vārdā
         Albanijos Respublikos vardu
         az Albán Köztársaság részéről
         Għar-Repubblika ta' l-Albanija
         Voor de Republiek Albanië
         W imieniu Republiki Albanii
         Pela República da Albānia
         Pentru Republica Albânia
         Za Albánsku republiku
         Za Republiko Albanijo
         Albanian tasavallan puolesta
         För Republiken Albanien
         Për Republikën e Shqipërisë

   ANEXĂ
   PROTOCOL LA ACORD PRIVIND STATELE MEMBRE CARE NU APLICĂ INTEGRAL ACQUIS-UL SCHENGEN
   Statele membre care sunt obligate să aplice acquis-ul Schengen, dar care nu eliberează încă vize Schengen până la decizia Consiliului în acest sens, eliberează vize naționale a căror valabilitate este limitată la propriul lor teritoriu.
   Aceste state membre pot recunoaște în mod unilateral vizele Schengen și permisele de ședere Schengen în scopul tranzitării teritoriului lor, în conformitate cu Decizia nr. 895/2006/CE a Parlamentului European și a Consiliului din 14 iunie 2006.
   Deoarece Decizia nr. 895/2006/CE a Parlamentului European și a Consiliului din 14 iunie 2006 nu se aplică României și Bulgariei, Comisia Europeană va propune dispoziții similare care să le permită acestor țări să recunoască în mod unilateral vizele Schengen, permisele de ședere și alte documente similare eliberate de alte state membre care nu sunt integrate pe deplin în spațiul Schengen în scopul tranzitării teritoriului lor.
   DECLARAȚIE COMUNĂ PRIVIND DANEMARCA
   Părțile iau act de faptul că prezentul acord nu se aplică procedurilor de eliberare a vizelor de către misiunile diplomatice și oficiile consulare ale Regatului Danemarcei.
   În astfel de circumstanțe, este de dorit ca autoritățile Danemarcei și ale Republicii Albania să încheie, fără întârziere, un acord bilateral privind facilitarea eliberării vizelor de scurtă ședere în condiții similare cu cele prevăzute în Acordul dintre Comunitatea Europeană și Republica Albania.
   DECLARAȚIE COMUNĂ PRIVIND REGATUL UNIT ȘI IRLANDA
   Părțile iau act de faptul că prezentul acord nu se aplică teritoriilor Regatului Unit și Irlandei.
   În astfel de circumstanțe, este de dorit ca autoritățile Regatului Unit, ale Irlandei și ale Republicii Albania să încheie acorduri bilaterale privind facilitarea eliberării vizelor.
   DECLARAȚIE COMUNĂ PRIVIND ISLANDA ȘI NORVEGIA
   Părțile iau act de relațiile strânse dintre Comunitatea Europeană și Norvegia și Islanda, în special în temeiul acordului din 18 mai 1999 privind asocierea acestor țări la punerea în aplicare și dezvoltarea acquis-ului Schengen.
   În astfel de circumstanțe, este de dorit ca autoritățile Norvegiei, ale Islandei și ale Republicii Albania să încheie, fără întârziere, acorduri bilaterale privind facilitarea eliberării vizelor de scurtă ședere în condiții similare cu cele prevăzute în Acordul dintre Comunitatea Europeană și Republica Albania.
   DECLARAȚIE COMUNĂ PRIVIND CONFEDERAȚIA ELVEȚIANĂ ȘI LIECHTENSTEIN
   (dacă este necesar)
   În cazul în care acordul dintre UE, CE și Confederația Elvețiană privind asocierea acesteia din urmă la punerea în aplicare și dezvoltarea acquis-ului Schengen și protocoalele la acest acord privind Liechtenstein intră în vigoare până la încheierea negocierilor cu Republica Albania, se va face o declarație similară în ceea ce privește Elveția și Liechtenstein.
   DECLARAȚIA COMUNITĂȚII EUROPENE PRIVIND ACCESUL SOLICITANȚILOR DE VIZE ȘI ARMONIZAREA INFORMAȚIILOR PRIVIND PROCEDURILE DE ELIBERARE A VIZELOR DE SCURTĂ ȘEDERE ȘI DOCUMENTELE NECESARE PENTRU DEPUNEREA CERERII DE VIZĂ DE SCURTĂ ȘEDERE
   Recunoscând importanța transparenței pentru solicitanții de vize, Comisia Europeană reamintește că propunerea legislativă privind reformularea instrucțiunilor consulare comune pentru misiuni diplomatice și oficii consulare în ceea ce privește vizele a fost adoptată la 19 iulie 2006 de către Comisia Europeană și se referă la condițiile de acces al solicitanților de vize la misiunile diplomatice și oficiile consulare ale statelor membre.
   În ceea ce privește informațiile care trebuie puse la dispoziția solicitanților de viză, Comunitatea Europeană consideră că trebuie adoptate măsuri adecvate:

               —

               în general, privind redactarea unor informații de bază pentru solicitanți referitoare la procedura și condițiile de solicitare a vizelor și valabilitatea acestora;

               —

               Comunitatea Europeană va redacta o listă de cerințe minime în scopul de a se asigura că solicitanților de viză albanezi li se pun la dispoziție informații de bază coerente și uniforme și că li se cere să depună, în principiu, aceleași documente justificative.

         Informațiile menționate anterior, inclusiv listele cu agențiile de voiaj sau operatorii turistici acreditați de statele membre în cadrul cooperării consulare locale trebuie difuzate pe scară largă (pe panourile de informații ale consulatelor, prin broșuri, pe pagini de internet etc.).
   Misiunile diplomatice și oficiile consulare ale statelor membre furnizează informații despre posibilitățile existente în cadrul acquis-ului Schengen de a facilita eliberarea vizelor de scurtă ședere, de la caz la caz, în special pentru solicitanții bona fide.
   DECLARAȚIA COMUNITĂȚII EUROPENE PRIVIND REVIZUIREA OBLIGATIVITĂȚII VIZELOR PENTRU POSESORII DE PAȘAPOARTE DE SERVICIU
   Deoarece scutirea de la obligativitatea vizelor pentru posesorii de pașapoarte de serviciu prevăzută în acordurile sau aranjamentele bilaterale încheiate înainte de 1 ianuarie 2007 între diferite state membre și Republica Albania continuă să se aplice doar pentru o perioadă de 5 ani de la intrarea în vigoare a prezentului acord, fără a aduce atingere dreptului statelor membre sau al Republicii Albania de a denunța sau suspenda acordurile bilaterale respective în acest interval de 5 ani, Comunitatea Europeană va reevalua situația posesorilor de pașapoarte de serviciu în termen de maximum 4 ani de la intrarea în vigoare a prezentului acord, în vederea unei posibile modificări aduse acordului în acest sens, în conformitate cu procedura prevăzută la articolul 14 alineatul (3).
   DECLARAȚIA COMUNITĂȚII EUROPENE PRIVIND FACILITĂȚILE ACORDATE MEMBRILOR FAMILIEI ȘI SOLICITANȚILOR BONA FIDE

   Comunitatea Europeană ia cunoștință de sugestia Republicii Albania de a da o definiție mai largă noțiunii de „membri ai familiei” care ar trebui să beneficieze de facilitarea eliberării vizelor, precum și importanța pe care Republica Albania o acordă simplificării circulației pentru această categorie de persoane.
   În scopul facilitării mobilității unui număr mai mare de persoane care au legături familiale (în special frați și surori, precum și copiii acestora) cu cetățeni ai Republicii Albania care au reședința legală pe teritoriul statelor membre, Comunitatea Europeană invită oficiile consulare ale statelor membre să folosească pe deplin posibilitățile oferite de acquis-ul comunitar referitoare la facilitarea eliberării vizei pentru această categorie de persoane, posibilități care includ, în special, simplificarea documentelor justificative cerute solicitanților de viză, scutirea de taxele de procesare și, dacă este cazul, eliberarea de vize cu intrări multiple.
   În plus, Comunitatea Europeană invită de asemenea oficiile consulare ale statelor membre să folosească pe deplin aceste posibilități pentru facilitarea eliberării vizei solicitanților bona fide.


title: Decizia (UE) 2016/833 a Consiliului din 17 mai 2016 de stabilire a poziției care urmează să fie adoptată, în numele Uniunii Europene, în cadrul celei de a 54-a sesiuni a Comitetului de experți în domeniul transportului de mărfurilor periculoase instituit de Organizația Interguvernamentală pentru Transporturile Internaționale Feroviare (OTIF), cu privire la anumite modificări la apendicele C la Convenția privind transporturile internaționale feroviare

text:
               27.5.2016

               RO

               Jurnalul Oficial al Uniunii Europene

               L 140/12

         DECIZIA (UE) 2016/833 A CONSILIULUI
   din 17 mai 2016
   de stabilire a poziției care urmează să fie adoptată, în numele Uniunii Europene, în cadrul celei de a 54-a sesiuni a Comitetului de experți în domeniul transportului de mărfurilor periculoase instituit de Organizația Interguvernamentală pentru Transporturile Internaționale Feroviare (OTIF), cu privire la anumite modificări la apendicele C la Convenția privind transporturile internaționale feroviare
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 91 coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Uniunea a aderat la Convenția privind transporturile internaționale feroviare din 9 mai 1980, astfel cum a fost modificată prin Protocolul de la Vilnius din 3 iunie 1999 (denumită în continuare „Convenția COTIF”), în conformitate cu Decizia 2013/103/UE a Consiliului (1).

               (2)

               Toate statele membre, cu excepția Ciprului și a Maltei, sunt părți contractante și aplică Convenția COTIF.

               (3)

               Directiva 2008/68/CE a Parlamentului European și a Consiliului (2) stabilește cerințe privind transportul rutier, feroviar sau pe căi navigabile interioare de mărfuri periculoase în interiorul statelor membre sau între acestea, făcând trimitere la Regulamentul privind transportul internațional feroviar al mărfurilor periculoase, care figurează ca apendicele C la Convenția COTIF (denumit în continuare „RID”). În plus, articolul 4 din Directiva 2008/68/CE prevede că „Transportul de mărfuri periculoase între statele membre și țări terțe este autorizat în măsura în care acesta respectă cerințele RID, cu excepția cazului în care în anexe se prevede altfel”.

               (4)

               În cadrul celei de a 54-a sesiuni planificate să aibă loc la 25 mai 2016, Comitetul de experți în domeniul transportului de mărfuri periculoase (denumit în continuare „comitetul de experți RID”), instituit în conformitate cu articolul 13 alineatul (1) litera (d) din Convenția COTIF, urmează să decidă, cu privire la anumite modificări la RID. Aceste modificări, care privesc norme tehnice sau specificații tehnice uniforme, urmăresc să asigure siguranța și eficiența transportului de mărfuri periculoase, ținând în același timp cont de progresele științifice și tehnice din acest sector și de dezvoltarea unor noi substanțe și articole care prezintă un pericol în timpul transportului lor.

               (5)

               Comitetul pentru transportul mărfurilor periculoase, instituit prin Directiva 2008/68/CE, a purtat discuții preliminare cu privire la modificările propuse.

               (6)

               Toate modificările propuse sunt justificate și benefice și, prin urmare, ar trebui să fie susținute de Uniune.

               (7)

               Poziția Uniunii în cadrul celei de a 54-a sesiuni a comitetului de experti RID ar trebui să se bazeze pe anexa la prezenta decizie,

         ADOPTĂ PREZENTA DECIZIE:
   Articolul 1
   (1)   Poziția care urmează să fie adoptată în numele Uniunii Europene în cadrul celei de a 54-a sesiuni a Comitetului de experți RID în cadrul Convenției COTIF este în conformitate cu anexa la prezenta decizie.
   (2)   Modificări minore ale documentelor menționate în anexa la prezenta decizie pot fi acceptate de reprezentanții Uniunii în cadrul comitetului de experti RID fără o altă decizie a Consiliului.
   Articolul 2
   Deciziile comitetului de experți RID, după adoptare, se publică în Jurnalul Oficial al Uniunii Europene, indicându-se data intrării lor în vigoare.
   Articolul 3
   Prezenta decizie intră în vigoare la data adoptării.

      Adoptată la Bruxelles, 17 mai 2016.

            Pentru Consiliu

            Președintele

         M.H.P. VAN DAM

      (1)  Decizia 2013/103/UE a Consiliului din 16 iunie 2011 privind semnarea și încheierea Acordului între Uniunea Europeană și Organizația Interguvernamentală pentru Transporturile Internaționale Feroviare privind aderarea Uniunii Europene la Convenția privind transporturile internaționale feroviare (COTIF) din 9 mai 1980, astfel cum a fost modificată prin Protocolul de la Vilnius din 3 iunie 1999 (JO L 51, 23.2.2013, p. 1).

      (2)  Directiva 2008/68/CE a Parlamentului European și a Consiliului din 24 septembrie 2008 privind transportul interior de mărfuri periculoase (JO L 260, 30.9.2008, p. 13).

      ANEXĂ

                  Propunere

                  Document de referință

                  Aspect

                  Observații

                  Poziția Uniunii

                  1

                  OTIF/RID/CE/GTP/2015/2
                  OTIF/RID/CE/GTP/INF.14
                  OTIF/RID/CE/GTP/INF.15

                  Includerea în RID a unor obligații pentru entitățile însărcinate cu întreținerea

                  Consens tehnic în cadrul grupului de lucru permanent al OTIF pentru adoptarea unui text modificat

                  Se acceptă modificările revizuite de grupul de lucru permanent

                  2

                  OTIF/RID/CE/GTP/2015/3

                  Modificarea dispoziției speciale TU 16 din RID/ADR/ADN capitolul 4.3

                  Consens tehnic în cadrul grupului de lucru permanent al OTIF

                  Se acceptă modificările revizuite de grupul de lucru permanent

                  3

                  OTIF/RID/CE/GTP/2015/5

                  Transportatorul are obligația de a informa mecanicul de locomotivă cu privire la poziționarea mărfurilor periculoase în tren

                  Consens tehnic în cadrul grupului de lucru permanent al OTIF

                  Se acceptă modificările revizuite de grupul de lucru permanent

                  4

                  OTIF/RID/CE/GTP/2015/6

                  Containere flexibile pentru vrac

                  Consens tehnic în cadrul grupului de lucru permanent al OTIF

                  Se acceptă textul privind containerele flexibile pentru vrac care figurează în documentul OTIF/RID/CE/GTP/2015/12

                  5

                  OTIF/RID/CE/GTP/2015/7

                  Definițiile noțiunilor de „încărcătură completă”/„vagon complet”

                  Consens tehnic în cadrul grupului de lucru permanent al OTIF

                  Se acceptă modificările

                  6

                  OTIF/RID/CE/GTP/2015/12
                  OTIF/RID/CE/GTP/2015/INF.2
                  OTIF/RID/CE/GTP/2015/INF.3

                  Diverse modificări consolidate aprobate de grupul de lucru permanent

                  Consens tehnic în cadrul grupului de lucru permanent al OTIF

                  Se acceptă modificările

                  7

                  Idem

                  Modificări care vor face obiectul unei examinări mai aprofundate de către grupul de lucru permanent

                  —

                  —

                  8

                  Idem

                  Aspecte care necesită o poziție comună în cursul reuniunii comune UNECE – OTIF

                  Facilitarea unui transport multimodal eficient

                  Se acceptă modificările recomandate în cadrul reuniunii comune

                  9

                  OTIF/RID/CE/GTP/2015/14

                  Declararea evenimentelor care implică mărfuri periculoase în conformitate cu RID 1.8.5; Hamburg-Billwerder, 3 iulie 2013

                  Consens tehnic în cadrul grupului de lucru permanent al OTIF

                  Se acceptă modificările revizuite de grupul de lucru permanent

                  10

                  OTIF/RID/CE/GTP/2015/INF.4

                  Distanța de protecție pentru vehicule rutiere

                  Consens tehnic în cadrul grupului de lucru permanent al OTIF

                  Se acceptă modificările


title: Decizia Consiliului de administrație al Europol din 18 iulie 2007 privind aprobarea condițiilor și procedurilor stabilite de Europol de modificare a sumelor menționate în apendicele la Decizia Consiliului de administrație al Europol din 16 noiembrie 1999 privind taxele aplicabile salariilor și indemnizațiilor plătite personalului Europol în beneficiul Europol

text:
               28.7.2007

               RO

               Jurnalul Oficial al Uniunii Europene

               L 196/49

      DECIZIA CONSILIULUI DE ADMINISTRAȚIE AL EUROPOL

   din 18 iulie 2007
   privind aprobarea condițiilor și procedurilor stabilite de Europol de modificare a sumelor menționate în apendicele la Decizia Consiliului de administrație al Europol din 16 noiembrie 1999 privind taxele aplicabile salariilor și indemnizațiilor plătite personalului Europol în beneficiul Europol
   (2007/538/CE)
   CONSILIUL DE ADMINISTRAȚIE AL EUROPOL,
   având în vedere Protocolul stabilit în temeiul articolului K.3 din Tratatul privind Uniunea Europeană și al articolului 41 alineatul (3) din Convenția Europol privind privilegiile și imunitățile de care beneficiază Europol, membrii organismelor sale, directorii adjuncți și angajații Europol (1), în special articolul 10,
   întrucât:

               (1)

               Consiliul a decis pe data de 12 iunie 2007 să modifice salariile și indemnizațiile funcționarilor Europol cu 1,5 %, cu efect retroactiv de la 1 iulie 2006.

               (2)

               Consiliul de administrație a decis la 18 iulie 2007 să aplice o creștere a sumelor menționate la articolul 4 din apendicele la Decizia Consiliului de administrație din 16 noiembrie 1999 (2) cu același procent și cu aceeași dată de început ca cele prevăzute în Decizia Consiliului din 12 iunie 2007 menționată la considerentul 1.

               (3)

               În conformitate cu aceeași decizie a Consiliului de administrație din 18 iulie 2007, valorile astfel stabilite trebuie publicate în Jurnalul Oficial al Uniunii Europene,

         DECIDE:
   Articolul 1
   Cu aplicare de la 1 iulie 2006:

               1.

               Valoarea menționată la articolul 4 prima teză din apendicele la Decizia Consiliului de administrație al Europol din 16 noiembrie 1999 va fi înlocuită cu 113,68 EUR.

               2.

               Valorile în euro din tabelul inclus la articolul 4 din apendicele la Decizia Consiliului de administrație al Europol din 16 noiembrie 1999 se înlocuiesc după cum urmează:

                           8 % pentru valori cuprinse între 113,68 EUR și 2 002,41 EUR

                           10 % pentru valori cuprinse între 2 002,42 EUR și 2 758,01 EUR

                           12,5 % pentru valori cuprinse între 2 758,02 EUR și 3 160,83 EUR

                           15 % pentru valori cuprinse între 3 160,84 EUR și 3 589,60 EUR

                           17,5 % pentru valori cuprinse între 3 589,61 EUR și 3 992,45 EUR

                           20 % pentru valori cuprinse între 3 992,46 EUR și 4 382,91 EUR

                           22,5 % pentru valori cuprinse între 4 382,92 EUR și 4 785,73 EUR

                           25 % pentru valori cuprinse între 4 785,74 EUR și 5 176,21 EUR

                           27,5 % pentru valori cuprinse între 5 176,22 EUR și 5 579,03 EUR

                           30 % pentru valori cuprinse între 5 579,04 EUR și 5 969,51 EUR

                           32,5 % pentru valori cuprinse între 5 969,52 EUR și 6 372,33 EUR

                           35 % pentru valori cuprinse între 6 372,34 EUR și 6 763,42 EUR

                           40 % pentru valori cuprinse între 6 763,43 EUR și 7 166,26 EUR

                           45 % pentru valori peste 7 166,27 EUR.

         Articolul 2
   Prezenta decizie se publică în Jurnalul Oficial al Uniunii Europene.
   Articolul 3
   Prezenta decizie intră în vigoare în ziua următoare datei adoptării.

      Adoptată la Haga, 18 iulie 2007.

         Jaime FERNANDES

            Președintele Consiliului de administrație

      (1)  JO C 221, 19.7.1997, p. 2.

      (2)  JO C 65, 28.2.2001, p. 8.


title: Decizia Consiliului din 10 mai 2010 de numire a unui membru al Consiliului de administrație al Agenției Europene pentru Produse Chimice

text:
               13.5.2010

               RO

               Jurnalul Oficial al Uniunii Europene

               C 125/6

         DECIZIA CONSILIULUI
   din 10 mai 2010
   de numire a unui membru al Consiliului de administrație al Agenției Europene pentru Produse Chimice
   2010/C 125/04
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH) și de înființare a Agenției Europene pentru Produse Chimice (1), în special articolul 79,
   întrucât:

               (1)

               Articolul 79 din Regulamentul (CE) nr. 1907/2006 prevede numirea de către Consiliu, în calitate de membri ai Consiliului de administrație al Agenției Europene pentru Produse Chimice, a câte unui reprezentant din fiecare stat membru.

               (2)

               Prin Decizia sa din 7 iunie 2007 (2), Consiliul a numit 27 de membri ai Consiliului de administrație al Agenției Europene pentru Produse Chimice.

               (3)

               Guvernul bulgar a informat Consiliul cu privire la intenția sa de a înlocui pe reprezentantul Bulgariei în cadrul Consiliului de administrație și a înaintat o nominalizare pentru un nou reprezentant, care ar trebui să fie numit pentru perioada rămasă până la 31 mai 2011,

         ADOPTĂ PREZENTA DECIZIE:
   Articolul 1
   Dl Boyko Marinov MALINOV, cetățean bulgar, născut la 30 august 1964, se numește în calitate de membru al Consiliului de administrație al Agenției Europene pentru Produse Chimice, în locul dnei Ekaterina Spasova GECHEVA-ZAHARIEVA, pentru perioada cuprinsă între 14 mai 2010 și 31 mai 2011.
   Articolul 2
   Prezenta decizie intră în vigoare la data adoptării.
   Articolul 3
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 10 mai 2010.

            Pentru Consiliu

            Președintele

         Á. GONZÁLEZ-SINDE REIG

      (1)  JO L 396, 30.12.2006, p. 1.

      (2)  JO C 134, 16.6.2007, p. 6.


title: Decizia Comisiei din 30 noiembrie 2015 privind lista sărbătorilor legale din anul 2017 pentru instituțiile Uniunii Europene

text:
               2.12.2015

               RO

               Jurnalul Oficial al Uniunii Europene

               C 400/3

         DECIZIA COMISIEI
   din 30 noiembrie 2015
   privind lista sărbătorilor legale din anul 2017 pentru instituțiile Uniunii Europene
   (2015/C 400/03)

      SĂRBĂTORILE LEGALE DIN ANUL 2017

               2 ianuarie

               Luni, ziua următoare Anului Nou

               13 aprilie

               Joia Mare

               14 aprilie

               Vinerea Mare

               17 aprilie

               Luni, a doua zi de Paști

               1 mai

               Luni, Ziua Muncii

               9 mai

               Marți, aniversarea declarației președintelui Schuman din 1950

               25 mai

               Joi, Înălțarea

               26 mai

               Vineri, ziua de după Înălțare

               5 iunie

               Luni, Rusaliile

               21 iulie

               Vineri, Ziua Națională a Belgiei

               15 august

               Marți, Adormirea Maicii Domnului

               1 noiembrie

               Miercuri, Ziua Tuturor Sfinților

               2 noiembrie

               Joi, Ziua Morților

               25 decembrie
               -
               29 decembrie

               Luni
               5 zile de sfârșit de an
               Vineri

               TOTAL

               18 zile

         Luxemburg: aceleași zile ca la Bruxelles, cu excepția zilei de vineri, 21 iulie, care este înlocuită cu ziua de vineri, 23 iunie, Ziua Națională a Luxemburgului.
   Activitatea se va relua în mod normal miercuri, 3 ianuarie 2018.
   Fără a aduce atingere calendarului final al sărbătorilor legale din anul 2018, zilele de luni, 1 ianuarie, și marți, 2 ianuarie 2018, vor fi considerate ca fiind zile de sărbătoare legală în anul respectiv.
   Comisia își rezervă posibilitatea de a modifica deciziile în cauză dacă rațiunile de serviciu impun acest lucru.


               15.12.2016

               RO

               Jurnalul Oficial al Uniunii Europene

               C 468/282

         P7_TA(2013)0561
   Numirea unui membru al Curții de Conturi (Henri Grethen – LU)
   Decizia Parlamentului European din 11 decembrie 2013 privind referitoare la propunerea de numire a lui Henri Grethen ca membru al Curții de Conturi (C7-0309/2013 – 2013/0807(NLE))
   (Procedura de consultare)
   (2016/C 468/62)

      Parlamentul European,

               —

               având în vedere articolul 286 alineatul (2) din Tratatul privind funcționarea Uniunii Europene, în temeiul căruia a fost consultat de către Consiliu (C7-0309/2013),

               —

               având în vedere articolul 108 din Regulamentul său de procedură,

               —

               având în vedere raportul Comisiei pentru control bugetar (A7-0439/2013),

               A.

               întrucât, în cursul reuniunii sale din 7 noiembrie 2013, Comisia pentru control bugetar a audiat candidatul desemnat de Consiliu pentru a fi membru al Curții de Conturi,

               B.

               întrucât Henri Grethen îndeplinește condițiile prevăzute la articolul 286 alineatul (1) din Tratatul privind funcționarea Uniunii Europene,

               1.

               emite un aviz favorabil/nefavorabil privind propunerea Consiliului de numire a lui Henri Grethen ca membru al Curții de Conturi;

               2.

               încredințează Președintelui sarcina de a transmite prezenta decizie Consiliului și, spre informare, Curții de Conturi, precum și celorlalte instituții ale Uniunii Europene și instituțiilor de control din statele membre.


title: Decizia Consiliului din 22 ianuarie 2001 privind înființarea Comitetului Militar al Uniunii Europene

text:
               18/Volumul 1

               RO

               Jurnalul Ofícial al Uniunii Europene

               131

         32001D0079

               L 027/4

               JURNALUL OFÍCIAL AL UNIUNII EUROPENE

         DECIZIA CONSILIULUI
   din 22 ianuarie 2001
   privind înființarea Comitetului Militar al Uniunii Europene
   (2001/79/PESC)
   CONSILIUL UNIUNII EUROPENE,
   având în vedere Tratatul privind Uniunea Europeană și, în special, articolul 28 alineatul (1) al acestuia,
   având în vedere Tratatul de instituire a Comunității Europene și, în special, articolul 207 al acestuia,
   reamintind articolul 25 din Tratatul privind Uniunea Europeană,
   întrucât:

               (1)

               În cadrul consolidării politicii externe și de securitate comune (PESC) și, în special, a politicii europene comune de securitate și apărare, prevăzute la articolul 17 din Tratatul privind Uniunea Europeană, Consiliul European întrunit la Nisa între 7 și 11 decembrie 2000 a ajuns la un acord privind instituirea Comitetului Militar al Uniunii Europene, stabilind atribuțiile și funcțiile acestuia, inclusiv pe cele ale președintelui său.

               (2)

               În conformitate cu liniile directoare ale Consiliului European, acest comitet trebuie pregătit pentru începerea activității,

         DECIDE:
   Articolul 1
   Se înființează Comitetul Militar al Uniunii Europene (CMUE) (denumit în continuare „comitetul”), alcătuit din șefii de stat major ai statelor membre, reprezentați de reprezentanții lor militari.
   Comitetul se întrunește la nivel de șefi de stat major ori de câte ori este necesar.
   Articolul 2
   Misiunile și funcțiile comitetului sunt prevăzute în anexa IV la raportul președinției, aprobat de Consiliul European de la Nisa și reprodus în anexa la prezenta decizie.
   Articolul 3
   (1)   Președintele comitetului (denumit în continuare „președintele”) este desemnat de către Consiliu la recomandarea comitetului întrunit la nivel de șefi de stat major.
   (2)   Mandatul președintelui este de trei ani, cu excepția cazului în care Consiliul decide altfel. Misiunile și funcțiile sale sunt prevăzute, de asemenea, în anexa menționată.
   Articolul 4
   Prezenta decizie intră în vigoare în ziua adoptării.
   Articolul 5
   (1)   Fără a aduce atingere dispozițiilor articolului 3 alineatul (1), prezenta decizie se aplică de la data la care este desemnat primul președinte, dar nu mai târziu de data aplicării deciziei de înființare a Statului Major al Uniunii Europene (1) și, în principiu, cel târziu de la sfârșitul lunii iunie 2001.
   (2)   Organismul Militar Interimar înființat prin Decizia 2000/144/PESC (2) continuă să își exercite funcțiile până la data de la care se aplică prezenta decizie.
   Articolul 6
   Prezenta decizie se publică în Jurnalul Oficial.

      Adoptată la Bruxelles, 22 ianuarie 2000.

            Pentru Consiliu

            Președintele

         A. LINDH

      (1)  Decizia 2001/80/PESC a Consiliului (JO L 27, 30.1.2001, p. 7).

      (2)  Decizia 2000/144/PESC Consiliului din 14 februarie 2000 privind instituirea Organismului Militar Interimar (JO L 49, 22.2.2000, p. 2).

      ANEXĂ
      COMITETUL MILITAR AL UNIUNII EUROPENE (CMUE)
      1.   Introducere

      La Helsinki, Consiliul European a decis să instituie, în cadrul Consiliului, noi organisme politice și militare permanente care să permită Uniunii Europene să își asume responsabilitatea pentru ansamblul misiunilor de prevenire a conflictelor și de gestionare a situațiilor de criză definite în Tratatul UE, misiunile de tip Petersburg.
      În conformitate cu raportul de la Helsinki, Comitetul Militar al Uniunii Europene (CMUE), „instituit în cadrul Consiliului”, este alcătuit din șefii de stat major (SSM) reprezentați de reprezentanții lor militari (Milrep). CMUE se întrunește la nivel de SSM ori de câte ori este necesar. Acest comitet acordă consultanță militară și face recomandări Comitetului Politic și de Securitate (CPS) și stabilește orientarea militară a Statului Major al Uniunii Europene (SMUE). Președintele CMUE (PCMUE) participă la întrunirile Consiliului atunci când trebuie luate decizii cu implicații în domeniul apărării.
      CMUE este organismul militar de cel mai înalt nivel instituit în cadrul Consiliului.
      În acest sens, mandatul CMUE este definit după cum urmează:
      2.   Misiune

      CMUE are sarcina de a acorda CPS consultanță militară și recomandări cu privire la toate problemele militare din cadrul UE. CMUE își asumă conducerea militară a tuturor activităților militare din cadrul UE.
      3.   Funcții

      CMUE emite avize militare pe bază de consens.
      CMUE este forul pentru consultarea și cooperarea militară între statele membre ale UE în domeniul prevenirii conflictelor și gestionării situațiilor de criză.
      CMUE acordă consultanță militară și face recomandări CPS, la cererea acestuia din urmă sau din proprie inițiativă, hotărând în conformitate cu liniile directoare formulate de către CPS, în special cu privire la:

                  —

                  elaborarea conceptului global al gestionării situațiilor de criză în aspectele militare ale acestora;

                  —

                  aspectele militare legate de controlul politic și conducerea strategică a operațiunilor de gestionare a situațiilor de criză;

                  —

                  evaluarea riscurilor legate de situațiile potențiale de criză;

                  —

                  dimensiunea militară a unei situații de criză și implicațiile acesteia, în special în cursul gestionării ulterioare; în acest scop, CMUE primește documentele elaborate de centrul de criză;

                  —

                  elaborarea, evaluarea și revizuirea obiectivelor privind capacitățile în conformitate cu procedurile convenite;

                  —

                  relația militară a UE cu membrii NATO din Europa care nu sunt state membre, cu ceilalți candidați la aderarea la UE, cu alte state sau organizații, inclusiv cu NATO;

                  —

                  estimarea financiară a operațiunilor și exercițiilor.

            (a)   În gestionarea situațiilor de criză
      La cererea CPS emite o directivă de inițiere adresată directorului general al SMUE (DGSMUE) solicitându-i acestuia să elaboreze și să prezinte opțiunile militare strategice.
      Evaluează opțiunile militare strategice elaborate de SMUE și le transmite CPS, împreună cu evaluarea sa și cu avizul militar.
      În funcție de opțiunea militară aleasă de Consiliu, CMUE autorizează o directivă inițială de planificare adresată comandantului operațiunilor.
      Pe baza evaluării efectuate de către SMUE, acordă consultanță și emite recomandări către CPS:

                  —

                  cu privire la concepția operațiunilor (Conops) elaborată de comandantul operațiunilor;

                  —

                  cu privire la proiectul planului de operațiuni (OPLAN) elaborat de comandantul operațiunilor.

            Acordă consultanță CPS cu privire la opțiunea de încetare a unei operațiuni.
      (b)   În timpul operațiunilor
      CMUE monitorizează buna executare a operațiunilor militare efectuate sub responsabilitatea comandantului operațiunilor.
      Membrii CMUE participă ei înșiși sau sunt reprezentați în Comitetul Participanților.
      4.   Președintele CMUE (PCMUE)
      CMUE are un președinte permanent ale cărui responsabilități sunt descrise mai jos.
      PCMUE este un ofițer cu patru stele desemnat în acest post, de preferință un fost șef de stat major al unui stat membru al UE.
      Acesta este ales de către șefii de stat major ai statelor membre în conformitate cu procedurile aprobate și este desemnat de către Consiliu, la recomandarea CMUE reunit la nivel de șefi de stat major.
      Mandatul său este în principiu de trei ani, în afara unor circumstanțe excepționale.
      Autoritatea sa este derivată din CMUE, în fața căruia răspunde. PCMUE, ale cărui activități au o natură internațională, reprezintă CMUE în cadrul CPS și al Consiliului, după caz.
      În calitate de președinte al CMUE, acesta:

                  —

                  prezidează ședințele CMUE la nivel de reprezentanți militari și de șefi de stat major;

                  —

                  este purtătorul de cuvânt al CMUE și, în această calitate:

                              —

                              participă, dacă este cazul, la CPS cu dreptul de a participa la dezbateri și participă la ședințele Consiliului, atunci când trebuie luate decizii cu implicații în domeniul apărării și

                              —

                              îndeplinește funcția de consilier militar pe lângă SG/ÎR cu privire la toate problemele militare, în special în vederea asigurării coerenței în cadrul structurii UE pentru gestionarea situațiilor de criză;

                  —

                  conduce lucrările CMUE în mod imparțial și pentru a reflecta consensul;

                  —

                  acționează în numele CMUE, emițând directive și orientări adresate DGSMUE;

                  —

                  acționează ca principal punct de legătură (PDL) cu comandantul operațiunilor în cursul operațiunilor militare ale UE;

                  —

                  menține legătura cu președinția în elaborarea și aplicarea programului său de lucru.

            PCMUE este sprijinit de colaboratorii săi personali și asistat de SMUE, în special privind aspectele administrative, în cadrul Secretariatului General al Consiliului.
      În lipsa sa, PCMUE este înlocuit de una dintre următoarele persoane:

                  —

                  vice-președintele permanent al CMUE, dacă s-a decis crearea și ocuparea acestui post;

                  —

                  reprezentantul președinției sau

                  —

                  decanul.

            5.   Diverse
      Relațiile stabilite dintre CMUE și autoritățile militare ale NATO sunt definite în documentul privind acordurile permanente UE/NATO. Relațiile dintre CMUE și statele din Europa care sunt membre ale NATO, dar nu sunt membre ale UE și alte țări, care sunt candidate la aderarea la UE, sunt definite în documentul privind relațiile UE cu țări terțe.
      CMUE este sprijinit de un grup de lucru militar (GLCMUE), de SMUE și de alte departamente și servicii, după caz.


title: Decizia 2005/671/JAI a Consiliului din 20 septembrie 2005 privind schimbul de informații și cooperarea referitoare la infracțiunile de terorism

text:
Anunţ juridic important

|

32005D0671

Official Journal L 253 , 29/09/2005 P. 0022 - 0024 Official Journal L 168 , 21/06/2006 P. 0350 - 0352

		20050920Decizia 2005/671/JAI a Consiliuluidin 20 septembrie 2005privind schimbul de informații și cooperarea referitoare la infracțiunile de terorismCONSILIUL UNIUNII EUROPENE,având în vedere Tratatul privind Uniunea Europeană, în special articolul 29, articolul 30 alineatul (1), articolul 31 și articolul 34 alineatul (2) litera (c),având în vedere propunerea Comisiei,având în vedere avizul Parlamentului European [1],întrucât:(1) La reuniunea sa extraordinară din 21 septembrie 2001, Consiliul European a declarat că terorismul reprezintă o adevărată provocare la adresa lumii și a Europei și că lupta împotriva terorismului reprezintă un obiectiv prioritar al Uniunii Europene.(2) La 19 octombrie 2001, Consiliul European a declarat că este hotărât să combată terorismul în toate formele sale pretutindeni în lume și că își va continua eforturile pentru consolidarea coaliției comunității internaționale în combaterea terorismului sub toate aspectele și în toate formele sale, de exemplu prin consolidarea cooperării între serviciile operaționale responsabile de combaterea terorismului: Europol, Eurojust, serviciile de informații, forțele de poliție și autoritățile judiciare.(3) În lupta împotriva terorismului, este esențial ca serviciile în cauză să dețină informații cât mai actualizate și complete în respectivele lor domenii. Serviciile naționale specializate din statele membre, autoritățile judiciare și instituțiile competente ale Uniunii Europene, precum Europol și Eurojust, au o nevoie imperioasă de informații pentru a-și putea îndeplini sarcinile.(4) Decizia 2003/48/JAI a Consiliului din 19 decembrie 2002 privind punerea în aplicare a unor măsuri specifice de cooperare polițienească și judiciară pentru combaterea terorismului în conformitate cu articolul 4 din Poziția comună 2001/931/PESC [2] reprezintă un progres major. Persistența amenințării teroriste și complexitatea fenomenului necesită schimburi de informații din ce în ce mai extinse. Domeniul de aplicare al schimburilor de informații trebuie extins la toate fazele procedurii penale, inclusiv la condamnare, precum și la toate persoanele, grupurile sau entitățile anchetate, urmărite în justiție sau condamnate pentru infracțiuni de terorism.(5) Înțelegând că obiectivele prezentei decizii nu pot fi suficient realizate de către statele membre acționând singure și prin urmare, dată fiind nevoia de reciprocitate, pot fi mai bine realizate la nivel comunitar, Comunitatea poate lua măsuri în conformitate cu principiul subsidiarității prevăzut la articolul 5 din tratat. În conformitate cu principiul proporționalității, astfel cum este enunțat la articolul respectiv, prezentul regulament nu depășește ceea ce este necesar pentru îndeplinirea acestor obiective.(6) În efectuarea schimburilor de informații, prezenta decizie nu aduce atingere intereselor esențiale de siguranță națională și nu ar trebui să pericliteze siguranța persoanelor sau reușita unei cercetări în curs sau a activităților specifice de informații în domeniul siguranței naționale.(7) Prezenta decizie respectă drepturile fundamentale și principiile recunoscute în special de Carta Drepturilor Fundamentale a Uniunii Europene,DECIDE:Articolul 1DefinițiiÎn sensul prezentei decizii:(a) "infracțiuni de terorism" înseamnă infracțiunile menționate la articolul 1, articolul 2 și articolul 3 din Decizia-cadru 2002/475/JAI a Consiliului din 13 iunie 2002 privind combaterea terorismului [3];(b) "Convenția Europol" înseamnă convenția din 26 iulie 1995 privind constituirea Oficiului European de Poliție [4];(c) "Decizia Eurojust" înseamnă Decizia 2002/187/JAI a Consiliului din 28 februarie 2002 de instituire a Eurojust în scopul consolidării luptei împotriva formelor grave de criminalitate [5];(d) "grup sau entitate" înseamnă "grupurile teroriste" în sensul articolului 2 din Decizia-cadru 2002/475/JAI a Consiliului și grupurile și entitățile care figurează pe lista din anexa la Poziția comună 2001/931/PESC a Consiliului din 27 decembrie 2001 privind aplicarea de măsuri specifice pentru combaterea terorismului [6].Articolul 2Furnizare de informații privind infracțiunile de terorism către Eurojust, Europol și statele membre(1) Fiecare stat membru desemnează un serviciu specializat din cadrul forțelor sale de poliție sau din cadrul altor autorități de aplicare a legii, care, în conformitate cu legislația internă, vor avea acces la și vor colecta toate informațiile relevante care privesc și rezultă în urma cercetărilor penale desfășurate de autoritățile sale de aplicare a legii în cazul infracțiunilor de terorism și le va trimite la Europol în conformitate cu alineatele (3) și (4).(2) Fiecare stat membru desemnează una sau, acolo unde sistemul său juridic permite, mai multe autorități, care să acționeze drept corespondenți naționali ai Eurojust în probleme care privesc terorismul, sau o autoritate judiciară sau altă autoritate competentă care, în conformitate cu legislația internă, are acces la și colectează toate informațiile relevante care privesc urmărirea penală și condamnarea pentru infracțiuni de terorism și le trimite la Eurojust în conformitate cu alineatul (5).(3) Fiecare stat membru ia măsurile necesare pentru a asigura că cel puțin informațiile menționate la alineatul (4) privind cercetările penale și informațiile menționate la alineatul (5) privind urmărirea penală și condamnarea pentru infracțiunile de terorism care afectează sau pot afecta două sau mai multe state membre, colectate de autoritatea competentă, se transmit către:(a) Europol, în conformitate cu legislația internă și cu dispozițiile Convenției Europol, pentru prelucrare și(b) Eurojust, în conformitate cu legislația internă și acolo unde dispozițiile Deciziei Eurojust permit.(4) Informațiile care trebuie transmise către Europol în conformitate cu alineatul (3) sunt următoarele:(a) datele care permit identificarea persoanei, grupului sau entității;(b) actele care fac obiectul cercetării și circumstanțele lor specifice;(c) calificarea infracțiunii cercetate;(d) legăturile cu alte cazuri conexe;(e) utilizarea tehnologiilor comunicării;(f) amenințarea reprezentată de deținerea de arme de distrugere în masă.(5) Informațiile care trebuie transmise către Eurojust în conformitate cu alineatul (3) sunt următoarele:(a) datele care permit identificarea persoanei, grupului sau entității care face obiectul unei cercetări sau urmăriri penale;(b) infracțiunea cercetată și circumstanțele sale specifice;(c) informații despre condamnările definitive pentru infracțiuni de terorism și circumstanțele specifice legate de aceste infracțiuni;(d) legăturile cu alte cazuri conexe;(e) cererile de asistență judiciară, inclusiv comisiile rogatorii, adresate unui stat membru sau de către un stat membru și răspunsul.(6) Fiecare stat membru ia măsurile necesare pentru a asigura că toate informațiile relevante incluse în documente, dosare, elemente de informare, obiecte sau alte mijloace de probă sechestrate sau confiscate în cursul cercetărilor sau procedurilor penale în legătură cu infracțiunile de terorism pot fi puse la dispoziție autorităților din alte state membre interesate cât mai curând posibil, ținând seama de necesitatea de a nu periclita cercetările în curs, în conformitate cu legislația internă și instrumentele juridice internaționale relevante, atunci când se desfășoară sau poate fi inițiată cercetarea penală sau atunci când urmărirea penală este în curs de desfășurare în legătură cu infracțiuni de terorism.Articolul 3Echipe comune de cercetareAtunci când este cazul, statele membre iau măsurile necesare pentru alcătuirea de echipe comune de cercetare pentru desfășurarea unor cercetări penale care privesc infracțiuni de terorism.Articolul 4Cereri de asistență judiciară și de executare a hotărârilor judecătoreștiFiecare stat membru ia măsurile necesare pentru a asigura că cererile de asistență judiciară din partea altor state membre și recunoașterea și executarea hotărârilor judecătorești care au legătură cu infracțiuni de terorism se prelucrează în regim de urgență și li se acordă prioritate.Articolul 5Abrogarea dispozițiilor existenteDecizia 2003/48/JAI se abrogă.Articolul 6Punere în aplicareStatele membre iau măsurile necesare pentru a se conforma dispozițiilor prezentei decizii până la 30 iunie 2006.Articolul 7Aplicare teritorialăPrezenta decizie se aplică în Gibraltar.Articolul 8Intrare în vigoarePrezenta decizie intră în vigoare în ziua următoare datei publicării în Jurnalul Oficial al Uniunii Europene.Adoptată la Bruxelles, 20 septembrie 2005.Pentru ConsiliuPreședinteleM. Beckett[1] Aviz emis la 7 iunie 2005 (nepublicat în Jurnalul Oficial până la această dată).[2] JO L 16, 22.1.2003, p. 68.[3] JO L 164, 22.6.2002, p. 3.[4] JO C 316, 27.11.1995, p. 2. Convenție astfel cum a fost modificată ultima dată prin Protocolul din 27.11.2003 (JO C 2, 6.1.2004, p. 3).[5] JO L 63, 6.3.2002, p. 1. Decizie astfel cum a fost modificată ultima dată prin Decizia 2003/659/JAI a Consiliului (JO L 245, 29.9.2003, p. 44).[6] JO L 344, 28.12.2001, p. 93. Poziție comună astfel cum a fost modificată ultima dată prin Poziția comună 2005/220/PESC (JO L 69, 16.3.2005, p. 59).--------------------------------------------------


title: Decizia Consiliului din 8 octombrie 2002 de modificare a Deciziei 1999/78/CE privind încheierea unui Acord de recunoaștere reciprocă între Comunitatea Europeană și Statele Unite ale Americii

text:
Anunţ juridic important

|

32002D0803

Jurnalul Oficial L 278 , 16/10/2002 p. 0022 - 0022 ediţie specială în limba cehă capitol 11 volum 44 p. 22  - 22 ediţie specială în limba estonă capitol 11 volum 44 p. 22  - 22 ediţie specială în limba maghiară capitol 11 volum 44 p. 22  - 22 ediţie specială în limba lituaniană capitol 11 volum 44 p. 22  - 22 LV.ES capitol 11 volum 44 p. 22  - 22 MT.ES capitol 11 volum 44 p. 22  - 22 PL.ES capitol 11 volum 44 p. 22  - 22 SK.ES capitol 11 volum 44 p. 22  - 22 ediţie specială în limba slovenă capitol 11 volum 44 p. 22  - 22

		20021008Decizia Consiliuluidin 8 octombrie 2002de modificare a Deciziei 1999/78/CE privind încheierea unui Acord de recunoaștere reciprocă între Comunitatea Europeană și Statele Unite ale Americii(2002/803/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 133 coroborat cu articolul 300 alineatul (2) primul paragraf prima teză și articolul 300 alineatul (3) primul paragraf prima teză și alineatul (4),având în vedere propunerea Comisiei,întrucât:(1) Pentru a asigura funcționarea eficientă a Acordului de recunoaștere reciprocă dintre Comunitatea Europeană și Statele Unite ale Americii [1] (denumit în continuare "acordul") este necesar să se modifice Decizia 1999/78/CE [2] pentru a împuternici Comisia să ia toate măsurile necesare pentru funcționarea acordului.(2) Consiliul ar trebui să-și păstreze puterea de decizie în ceea ce privește modificarea părții principale a acordului,DECIDE:Articol unicArticolul 3 din Decizia 1999/78/CE se înlocuiește cu următorul text:"Articolul 3(1) Comisia reprezintă Comunitatea în cadrul comitetului mixt prevăzut la articolul 14 al acordului și în cadrul comitetelor sectoriale mixte instituite prin anexele sectoriale, asistată de comitetul special desemnat de către Consiliu. După consultarea acestui comitet special, Comisia procedează la numirile în funcții, notificările, schimburile de informații și solicitările de informații specificate în acord.(2) Poziția Comunității cu privire la deciziile ce urmează a fi luate de către comitetul mixt se determină, în ceea ce privește modificarea părții principale a acordului în conformitate cu articolul 14 alineatul (4) litera (g) și articolul 21 alineatul (2) ale acordului, de către Consiliu, care hotărăște cu majoritate calificată, la propunerea Comisiei.(3) Poziția Comunității în cadrul comitetului mixt sau al comitetelor sectoriale mixte se determină, în toate celelalte cazuri, de către Comisie, în urma consultării comitetului special menționat la alineatul (1)."Adoptată la Luxemburg, 8 octombrie 2002.Pentru ConsiliuPreședinteleT. Pedersen[1] JO L 31, 4.2.1999, p. 3.[2] JO L 31, 4.2.1999, p. 1.--------------------------------------------------


title: 2011/305/UE: Decizia Consiliului din 21 martie 2011 privind semnarea, în numele Uniunii Europene, a unui acord între Comunitatea Europeană și Republica Islanda, Regatul Norvegiei, Confederația Elvețiană și Principatul Liechtenstein privind normele suplimentare aferente Fondului pentru frontierele externe pentru perioada 2007-2013

text:
               25.5.2011

               RO

               Jurnalul Oficial al Uniunii Europene

               L 137/1

         DECIZIA CONSILIULUI
   din 21 martie 2011
   privind semnarea, în numele Uniunii Europene, a unui acord între Comunitatea Europeană și Republica Islanda, Regatul Norvegiei, Confederația Elvețiană și Principatul Liechtenstein privind normele suplimentare aferente Fondului pentru frontierele externe pentru perioada 2007-2013
   (2011/305/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 77 alineatul (2) litera (d) coroborat cu articolul 218 alineatul (6) litera (a) punctul (v),
   având în vedere propunerea Comisiei Europene,
   având în vedere aprobarea Parlamentului European,
   întrucât:

               (1)

               Conform articolului 11 din Decizia nr. 574/2007/CE a Parlamentului European și a Consiliului din 23 mai 2007 de instituire a Fondului pentru frontierele externe pentru perioada 2007-2013, ca parte a Programului general „Solidaritatea și gestionarea fluxurilor migratorii” (1), țările terțe asociate la punerea în aplicare, asigurarea respectării și dezvoltarea aquis-ului Schengen participă la fond în conformitate cu dispozițiile deciziei și ar trebui să fie încheiate acorduri pentru precizarea normelor suplimentare necesare în vederea acestei participări, inclusiv dispoziții care să asigure protejarea intereselor financiare ale Comunității, precum și competențele de audit ale Curții de Conturi.

               (2)

               Ca urmare a autorizării acordate Comisiei la 20 decembrie 2007, negocierile cu Republica Islanda, Regatul Norvegiei, Confederația Elvețiană și Principatul Liechtenstein au fost încheiate la 30 iunie 2009.

               (3)

               Conform Deciziei 2010/374/CE a Consiliului din 30 noiembrie 2009 (2) și sub rezerva încheierii acestuia la o dată ulterioară, Acordul între Comunitatea Europeană și Republica Islanda, Regatul Norvegiei, Confederația Elvețiană și Principatul Liechtenstein privind normele suplimentare aferente Fondului pentru frontierele externe pentru perioada 2007-2013 (denumit în continuare „acordul”) a fost semnat la 19 martie 2010 în numele Uniunii și se aplică cu titlu provizoriu.

               (4)

               Ca o consecință a intrării în vigoare a Tratatului de la Lisabona la 1 decembrie 2009, la momentul semnării a fost convenită de toate părțile și atașată la acord o declarație comună a Uniunii Europene și a Republicii Islanda, a Regatului Norvegiei, a Confederației Elvețiene și a Principatului Liechtenstein cu privire la Acordul între Comunitatea Europeană și Republica Islanda, Regatul Norvegiei, Confederația Elvețiană și Principatul Liechtenstein privind normele suplimentare aferente Fondului pentru frontierele externe pentru perioada 2007-2013, care afirmă faptul că Uniunea Europeană a înlocuit Comunitatea Europeană și a succedat acesteia.

               (5)

               În conformitate cu articolele 1 și 2 din Protocolul privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la adoptarea prezentei decizii, nu are obligații în temeiul acesteia și nu face obiectul aplicării sale. Deoarece prezenta decizie constituie o dezvoltare a acquis-ului Schengen, Danemarca decide, în conformitate cu articolul 4 din protocolul respectiv, în termen de șase luni de la data la care Consiliul decide cu privire la prezenta decizie, dacă o va pune în aplicare în legislația sa națională.

               (6)

               Prezenta decizie constituie o dezvoltare a dispozițiilor acquis-ului Schengen la care Regatul Unit nu participă, în conformitate cu Decizia 2000/365/CE a Consiliului din 29 mai 2000 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen (3). Prin urmare, Regatul Unit nu participă la adoptarea prezentei decizii, nu are obligații în temeiul acesteia și nu face obiectul aplicării sale.

               (7)

               Prezenta decizie constituie o dezvoltare a dispozițiilor acquis-ului Schengen, la care Irlanda nu participă, în conformitate cu Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (4). Prin urmare, Irlanda nu participă la adoptarea prezentei decizii, nu are obligații în temeiul acesteia și nu face obiectul aplicării sale.

               (8)

               Acordul ar trebui încheiat,

         ADOPTĂ PREZENTA DECIZIE:
   Articolul 1
   Acordul între Comunitatea Europeană și Republica Islanda, Regatul Norvegiei, Confederația Elvețiană și Principatul Liechtenstein privind normele suplimentare aferente Fondului pentru frontierele externe pentru perioada 2007-2013 (denumit în continuare „acordul”) (5) și declarațiile conexe se aprobă prin prezenta decizie în numele Uniunii.
   Articolul 2
   Președintele Consiliului este autorizat să desemneze persoana împuternicită (persoanele împuternicite) să depună în numele Uniunii instrumentul de aprobare prevăzut la articolul 13 alineatul (2) din acord prin care Uniunea își asumă obligații.
   Articolul 3
   Prezenta decizie intră în vigoare la data adoptării.
   Articolul 4
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 21 martie 2011.

            Pentru Consiliu

            Președintele

         MARTONYI J.

      (1)  JO L 144, 6.6.2007, p. 22.

      (2)  JO L 169, 3.7.2010, p. 22.

      (3)  JO L 131, 1.6.2000, p. 43.

      (4)  JO L 64, 7.3.2002, p. 20.

      (5)  Acordul a fost publicat în JO L 169, 3.7.2010, p. 24, împreună cu decizia privind semnarea acestuia.


title: Decizia Comitetului executiv din 22 decembrie 1994 privind certificatul, prevăzut la articolul 75, pentru transportul narcoticelor și al substanțelor psihotrope [SCH/Com-ex (94) 28 rev.]

text:
Anunţ juridic important

|

41994D0028

Official Journal L 239 , 22/09/2000 P. 0463 - 0468 Ediţie specială în limba cehă Chapter 19 Volume 02 P. 416  - 421 Ediţie specială în limba estonă Chapter 19 Volume 02 P. 416  - 421 Ediţie specială în limba maghiară Chapter 19 Volume 02 P. 416  - 421 Ediţie specială în limba lituaniană Chapter 19 Volume 02 P. 416  - 421 Ediţie specială în limba letonă Chapter 19 Volume 02 P. 416  - 421 Ediţie specială în limba malteză Chapter 19 Volume 02 P. 416  - 421 Ediţie specială în limba polonă Chapter 19 Volume 02 P. 416  - 421 Ediţie specială în limba slovacă Chapter 19 Volume 02 P. 416  - 421 Ediţie specială în limba slovenă Chapter 19 Volume 02 P. 416  - 421

		19941222Decizia Comitetului executivdin 22 decembrie 1994privind certificatul, prevăzut la articolul 75, pentru transportul narcoticelor și al substanțelor psihotrope[SCH/Com-ex (94) 28 rev.]COMITETUL EXECUTIV,având în vedere articolul 132 din Convenția de punere în aplicare a Acordului Schengen,având în vedere articolul 75 din convenția menționată anterior,DECIDE:Prin prezenta se aprobă documentul SCH/Stup (94) 21 rev 2, anexat la prezenta decizie, de stabilire a certificatului pentru transportul narcoticelor și al substanțelor psihotrope în scopul tratamentului medical.Bonn, 22 decembrie 1994.PreședinteleBernd Schmidbauer--------------------------------------------------19941222SCH/Stup (94) 21 rev 2Certificat pentru transportul narcoticelor și al substanțelor psihotrope în scopul tratamentului medical, în conformitate cu articolul 75 din Convenția de aplicare1. Statele Schengen au adoptat certificatul specificat în anexa 1, în conformitate cu articolul 75 din convenția de punere în aplicare. Formularul trebuie să fie folosit în mod unitar în toate statele Schengen și trebuie să fie întocmit în limba statului respectiv. Traducerile în engleză și franceză ale rubricilor formularului tipărite în prealabil sunt prezentate pe verso-ul certificatului.2. Autoritățile competente ale statelor Schengen trebuie să elibereze acest certificat persoanelor rezidente pe teritoriul lor care vor să călătorească în alt stat Schengen și care datorită unei rețete medicale, trebuie să ia narcotice și/sau substanțe psihotrope în această perioadă. Certificatul este valabil pentru o perioadă maximă de 30 de zile.3. Certificatul trebuie să fie eliberat sau autentificat de către autoritățile competente, pe baza unei rețete medicale. Pentru fiecare narcotic/substanță psihotropă prescrisă este cerut un certificat separat. Autoritățile competente trebuie să păstreze o copie a certificatului.4. Medicii pot prescrie narcotice pentru nevoi de călătorie cu durata de până la 30 de zile. Durata călătoriei poate fi mai scurtă.5. Fiecare stat membru a desemnat un birou central responsabil cu răspunsul la orice întrebări care apar în legătură cu aceasta (a se vedea anexa 2). Biroul central desemnat este de asemenea autoritatea care răspunde de eliberarea sau autentificarea certificatelor doar în Belgia, Luxemburg și Țările de Jos.--------------------------------------------------19941222ANEXA 1+++++ TIFF ++++++++++ TIFF +++++Certification to carry drugs and/or psychotropic substances for the purpose of medical treatment — Article 75 of the Schengen ConventionCertificat pour le transport de stupéfiants et/ou de substances psychotropes à des fins thérapeutiques — Article 75 de la Convention d'application de l'Accord de Schengen(1)Country, town, datepays, délivré à, dateA.Prescribing doctorMédecin prescripteur(2)Name, first name, telnom, prénom, téléphone(3)Addressadresse(4)Where issued by a doctor: doctor's stamp and signatureen cas de délivrance par un médecin: cachet, signature du médecinB.PatientPatient(5)Name, first namenom, prénom(6)No of passport or other identification documentn° du passeport ou du document d'identité(7)Place of birthlieu de naissance(8)Date of birthdate de naissance(9)Nationalitynationalité(10)Sexsexe(11)Addressadresse(12)Duration of travel in daysdurée du voyage en jours(13)Validity of authorisation from/to - maximum 30 daysdurée de validité de l'autorisation du/au - max. 30 joursC.Prescribed drugMédicament prescrit(14)Trade name or special preparationnom commercial ou préparation spéciale(15)Dosage formforme pharmaceutique(16)International name of active substancedénomination internationale de la substance active(17)Concentration of active substanceconcentration de la substance active(18)Instructions for usemode d'emploi(19)Total quantity of active substancequantité totale de la substance active(20)Duration of prescription in days - maximum 30 daysdurée de la prescription, en jours - max. 30 jours(21)RemarksremarquesD.Issuing/accrediting authorityAutorité qui délivre/authentifie(delete where not applicable)(biffer ce qui ne convient pas)(22)Namedésignation(23)Address, teladresse, téléphone(24)Authority's stamp and signaturesceau, signature de l'autorité--------------------------------------------------19941222ANEXA 2AUTORITATEA CENTRALĂ CARE TREBUIE CONTACTATĂ ÎN CAZUL UNOR PROBLEME(Articolul 75 din convenție)BELGIA:Ministère de la Santé PubliqueInspection générale de la PharmacieQuartier Vésale — Cité administrative de l'EtatB-1010 BruxellesTel.: 32 2 210 49 28Fax: 32 2 210 63 70GERMANIA:Ministerium für Arbeit, Gesundheit und Soziales des Landes Nordrhein-WestfalenPharmaziedezernatHorionplatz 1 — LandeshausD-40213 DüsseldorfTel.: 49 211 837 3591Fax: 49 211 837 3662GRECIA:Ministry of HealthMedicines DepartmentNarcotic Drugs DivisionAristotelous Street 17 AthensTel: 5225301SPANIA:Servicio de Restricción de EstupefacientesDirección Gral. de Farmacia y Productos SanitariosMinisterio de Sanidad y ConsumoE- Calle Principe de Vergara, 5428006- MadridChef du service: D. LUIS DOMINGUEZ ARQUESTel: 34-1- 575 27 63Fax: 34-1- 578 12 31FRANȚA:Ministère de la santéDirection Générale de la Santé1.place de FontenoyF-75350 Paris CEDEX 07 SPTel: 33 1 40 56 47 16 or 40 56 43 41Fax: 33 1 40 56 40 54ITALIA:Ministero SanitàDirezione Generale Servizio FarmaceuticoUfficio centrale StupefacentiVia della Civiltà Romana 7I-00144 RomaTél.: (39-06) 59 94 31 77Fax.: (39-06) 59 94 33 65LUXEMBURG:Ministère de la santéDirection de la SantéL-2935 LuxembourgTel.: (352) 478 5550Fax: (352) 48 49 03ȚĂRILE DE JOS:Hoofdinspectie voor de geneesmiddelen van het Staatstoezicht op de VolksgezondheidP. O. Box 54062280 HK RijswijkTel.: 31.70.3406423AUSTRIA:Bundesministerium für Gesundheit, Sport und KonsumentenschutzAbteilung II/C/18Radetzkysstraße 2A-1030 Wientel: 711 72 4734fax: 713 86 14PORTUGALIA:Instituto nacional da Farmacia e do Medicamento (INFARMED)Parque de SaúdeAv. do Brazil, 53P-1700 LISBOAFax: 351 1 795 91 16 [*][*] Cu condiția aprobării de către o autoritate superioară.--------------------------------------------------